b'\n_START_ARTICLE_\nKreditmultiplikator\n_START_PARAGRAPH_\nKreditmultiplikatoren er forholdet mellem pengebasen (summen af den samlede m\xc3\xa6ngde kontanter i oml\xc3\xb8b og de private forretningsbankers indest\xc3\xa5ender i centralbanken) og pengem\xc3\xa6ngden (summen af kontanter og private borgeres og virksomheders indest\xc3\xa5ender p\xc3\xa5 konti i forretningsbankerne). Den er det centrale element i kreditmultiplikatormodellen, en teoretisk \xc3\xb8konomisk model, der fors\xc3\xb8ger at forklare, hvad der bestemmer pengem\xc3\xa6ngdens st\xc3\xb8rrelse.\n_START_SECTION_\nDefinition\n_START_PARAGRAPH_\nSelvom detaljerne i definitionen af kreditmultiplikatoren kan variere, benyttes ofte en formel som den f\xc3\xb8lgende:_NEWLINE_hvor m er kreditmultiplikatoren, B er pengebasen, M er pengem\xc3\xa6ngden, C er m\xc3\xa6ngden af kontanter i oml\xc3\xb8b, D er v\xc3\xa6rdien af de samlede indskud i bankerne, R er v\xc3\xa6rdien af forretningsbankernes samlede indest\xc3\xa5ender p\xc3\xa5 konti i centralbanken, cr (kaldet seddelbr\xc3\xb8ken) er forholdet mellem C og D, og rr (reservebr\xc3\xb8ken, ogs\xc3\xa5 kaldet kassereservebr\xc3\xb8k eller blot kassebr\xc3\xb8k) er forholdet mellem R og D. I et reservebr\xc3\xb8kbanksystem (som er det banksystem, alle vestlige lande i dag har), vil reservebr\xc3\xb8ken v\xc3\xa6re mindre end \xc3\xa9n og kreditmultiplikatoren derfor st\xc3\xb8rre end \xc3\xa9n._NEWLINE_I kreditmultiplikatormodellen er den centrale antagelse, at seddelbr\xc3\xb8ken og reservebr\xc3\xb8ken er stabile over tid og dermed (tiln\xc3\xa6rmelsesvis) konstante. Dermed er ogs\xc3\xa5 kreditmultiplikatoren konstant over tid. Det betyder, at centralbanken ved at for\xc3\xb8ge eller formindske pengebasen dermed ogs\xc3\xa5 direkte kan kontrollere pengem\xc3\xa6ngden, da denne ved en konstant kreditmultiplikator altid vil \xc3\xa6ndre sig proportionalt med pengebasen. Da centralbanken har monopol p\xc3\xa5 at fremstille kontanter og samtidig kan styre forretningsbankernes reserver via reservekrav (p\xc3\xa5bud om minimumsreserver for forretningsbankerne), er konklusionen i kreditmultiplikatormodellen, at centralbankerne i praksis kontrollerer pengem\xc3\xa6ngden i samfundet. Dette er den grundl\xc3\xa6ggende antagelse i mange enkle makro\xc3\xb8konomiske modeller.\n_START_SECTION_\nBetragtes i dag som for forsimplet\n_START_PARAGRAPH_\nKreditmultiplikatormodellen er blevet anf\xc3\xa6gtet fra forskellig side, bl.a. fra Bank of England. Selve den ovenfor beskrevne ligning kan betragtes som en ukontroversiel identitet eller definitionsligning, men der er sat sp\xc3\xb8rgsm\xc3\xa5lstegn ved, om seddel- og reservebr\xc3\xb8kerne i praksis er stabile, og dermed, om modellen er relevant i praksis. Hvis seddel- og reservebr\xc3\xb8kerne \xc3\xa6ndrer sig uforudsigeligt, kan centralbanken i praksis ikke kontrollere den samlede pengem\xc3\xa6ngdes st\xc3\xb8rrelse ved at \xc3\xa6ndre pengebasen. Samtidig anvender mange centralbanker i dag ikke reservekrav i forhold til forretningsbankerne og kontrollerer dermed ikke de samlede indest\xc3\xa5ender i bankerne. Det er s\xc3\xa5ledes tilf\xc3\xa6ldet i Danmark._NEWLINE_Danmarks Nationalbank har p\xc3\xa5peget i en artikel i bankens kvartalstidsskrift i 2014, at kreditmultiplikatormodellen er for simpel, og at pengebasen i praksis ikke spiller nogen v\xc3\xa6sentlig rolle for, hvor stor hverken pengem\xc3\xa6ngden eller bankernes udl\xc3\xa5n er._NEWLINE_Samtidig spiller pengem\xc3\xa6ngden ikke nogen central rolle for pengepolitikken i de fleste centralbanker i dag, idet de typisk styrer direkte efter at kontrollere inflationen eller f.eks. som i Danmarks tilf\xc3\xa6lde at opretholde en fast valutakurs i forhold til bestemte andre lande. I sidste ende vil den f\xc3\xb8rte pengepolitik dog stadig afg\xc3\xb8re, hvor mange penge den private sektor eftersp\xc3\xb8rger.'